2011/0194 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets holdning med henblik på vedtagelse af Europa-Parlamentets og Rådets forordning (EU) nr. .../2013 om den fælles markedsordning for fiskevarer og akvakulturprodukter, om ændring af Rådets forordning (EF) nr. 1184/2006 og (EU) nr. 1224/2009 og om ophævelse af Rådets forordning (EF) nr. 104/2000

1. Baggrund

Forslag fremsendt til Europa-Parlamentet og Rådet (dok. KOM(2011) 416 endelig – 2011/0194 (COD)): || 13. juli 2011

Udtalelse afgivet af Det Europæiske Økonomiske og Sociale Udvalg: || 28. marts 2012

Udtalelse afgivet af Regionsudvalget: || 4. maj 2012

Europa-Parlamentets førstebehandlingsholdning vedtaget: || 12. september 2012

Ændret forslag fremsendt: || .

Rådets holdning vedtaget: || 17. oktober 2013

2. Formålet med Kommissionens forslag

Formålet med dette forslag er at bidrage til målene for reformen af den fælles fiskeripolitik, og navnlig til en bæredygtig forvaltning af fiskeriet og akvakulturressourcerne. Hensigten med den fælles markedsordning for fiskevarer og akvakulturprodukter er at forenkle den gældende lovgivning og reducere de administrative byrder, at indføre en ny interventionslogik, at styrke producentorganisationernes rolle og sikre forbrugerne bedre information.

3. Bemærkninger til Rådets holdning

3.1 Generelle bemærkninger til Rådets holdning:

Kommissionen tilslutter sig Rådets holdning, da det politiske kompromis mellem Europa-Parlamentet og Rådet fastholder hovedmålene for Kommissionens forslag, nemlig 1) at forenkle lovgivningen, procedurerne og rapporteringsforpligtelserne og reducere den administrative byrde for operatørerne, de nationale myndigheder og Kommissionen, 2) at ophæve ordningerne for tilbagetrækning af fisk fra markedet øjeblikkeligt og indføre én enkelt støtteordning for oplagring af fiskevarer til konsum, 3) at gøre det muligt for producentorganisationerne at spille en større rolle i en fælles planlægning og forvaltning af fiskeri og akvakultur for at opnå en bæredygtig fiskeri- og akvakulturpolitik, herunder afskaffe udsmid.

3.2 Europa-Parlamentets ændringsforslag ved førstebehandlingen:

Europa-Parlamentet fremsatte 146 ændringer fordelt over hele Kommissionens forslag. Under trepartsmøderne blev ændringsforslagene gennemgået og forhandlet. Nogle er fuldt ud indarbejdet i Rådets førstebehandlingsholdning. Det drejer sig om ændringsforslag 1, 7, 30, 89, 104, 130, 131 og 134 samt ændringsforslaget om fiskeredskaber.

For størstedelen af Europa-Parlamentets ændringsforslag gælder det, at Rådets holdning er formuleret på en sådan måde, at den indarbejder kernen i Parlamentets holdning. Dette er tilfældet for ændringsforslag 2, 3, 23 27, 29, 32, 36, 38, 39, 74, 97, 111, 113, 128, 133, 135 og 139. Ændringsforslag 123 indfører en forpligtelse for Kommissionen til at forelægge en rapport om mulighederne for en miljømærkeordning.

Ændringsforslag 43 og 44 bestod i at fjerne bestemmelsen om producentorganisationers gratis uddeling af landede produkter til velgørende formål.

3.3 Nye bestemmelser, som Rådet har indført, og Kommissionens holdning hertil:

Rådet har indført nye bestemmelser om producentorganisationers og brancheorganisationers interne arbejdsgang (ny artikel 18 a), obligatoriske oplysninger (artikel 42, stk. 2 - 5) og handelsbetegnelse (artikel 43, stk. 2 - 3).

Artikel 38 vedrørende en kollektiv fond udgår.

Kommissionen kan acceptere disse ændringer, da de ikke ændrer hovedmålet for Kommissionens forslag. Den beklager dog, at Rådet har slettet 4 artikler om delegerede retsakter, der ville have gjort det muligt for Kommissionen at reagere fleksibelt på de stadigt skiftende forhold på markedet og at indføre flere detaljer af teknisk art i de regler, der skal vedtages for at skabe større klarhed omkring de forpligtelser, sektoren skal overholde (artikel 24 vedrørende betingelserne for anerkendelse af producentorganisationer og reglerne for den kontrol, der gennemføres af medlemsstaterne, artikel 33 om indholdet af produktions- og afsætningsplaner, artikel 41 om fastsættelse af fælles handelsnormer og artikel 46 vedrørende obligatoriske oplysninger til forbrugerne og fastsættelse af minimumskriterier for frivillig oplysning).

Rådet har også indført en ny artikel 53a om videreførelse af de nuværende regler om fastsættelse af fælles handelsnormer. I mangel af delegerede retsakter om fastsættelse af normerne er det passende, at det fastslås, at de gældende retsakter fortsat vil finde anvendelse.

3.4 Problemer i forbindelse med vedtagelsen af holdningen ved førstebehandlingen og Kommissionens holdning hertil:

Under de afsluttende forhandlinger blev Rådet og Parlamentet enige om at udvide gennemførelsesbeføjelserne til at omfatte henholdsvis formatet for anmodninger om anerkendelse af producentorganisationer og produktions- og afsætningsplanernes format og struktur. Kommissionen kan acceptere denne udvidelse, eftersom den ikke supplerer nogen bestemmelser i retsakten, men snarere fremmer en ensartet gennemførelse af den fælles markedsordning.

Kommissionen mener, at man ved reformen af den fælles markedsordning har forspildt muligheden for yderligere at forbedre informationen til forbrugerne om fiskevarer og akvakulturprodukter ved at udelade bestemmelserne om "dato for fangst/høst" og om mærkningskrav for konserverede og tilberedte produkter (handelsbetegnelse og oprindelse).

4. Konklusion

Kommissionen kan tilslutte sig Rådets holdning, der er resultatet af forhandlingerne med Europa-Parlamentet. Ikke desto mindre fremsætter Kommissionen følgende erklæring vedrørende visse bestemmelser om mærkning:

Kommissionen beklager, at aftalen mellem Rådet og Parlamentet medfører, at forpligtelsen i Kommissionens forslag til at anføre "datoen for fangst" og datoen for høst" for fiskevarer og akvakulturprodukter, udgår. Kommissionen mener, at disse datoer er en væsentlig oplysning for forbrugerne. Angivelsen af datoerne for fangst og høst gavner klart Unionens ikkeindustrielle fiskere og dambrugere og fremmer korte distributionskanaler for fiskevarer og akvakulturprodukter. Kommissionen beklager også, at bestemmelserne i det oprindelige forslag om visse mærkningskrav for konserverede og tilberedte produkter, dvs. handelsbetegnelse, produktionsmetode og oprindelse, udgår. Kommissionen mener, at disse krav imødekommer den voksende efterspørgsel i offentligheden efter oplysninger om indholdet af konserverede og tilberedte varer. Sådanne oplysninger er også af afgørende betydning for EU-produktionens troværdighed og værdi.

Kommissionen vil endnu en gang slå fast, at den ovennævnte forbedring af mærkningen, som Kommissionen har foreslået, vil ikke medføre en uforholdsmæssig stor byrde for fiskeindustrien, da den er baseret på de eksisterende krav om sporbarhed.

Kommissionen er ikke enig i den ændring, som juristlingvisterne har indført i artikel 42, stk. 1, litra e), i den politiske aftale, der blev indgået på det uformelle trepartsmøde den 8. maj 2013 om Kommissionens forslag til en forordning om den fælles markedsordning for fiskevarer og akvakulturprodukter (ny artikel 35, stk. 1, litra e), i dokument 12005/13). Kommissionens holdning er, at der som aftalt på det uformelle trepartsmøde den 8. maj 2013 uden forbehold skal stilles krav om, at mærkningen eller etiketteringen omfatter mindsteholdbarhedsdatoen for alle fiskevarer og akvakulturprodukter, der er omhandlet i artikel 42, stk. 1 (ny artikel 35, stk. 1, i dokument 12005/13), og som udbydes til salg til den endelige forbruger. Indførelsen af udtrykket "hvor dette er relevant" i slutningen af artikel 42, stk. 1, litra e) (ny artikel 35, stk. 1, litra e), i dokument 12005/13) vil skabe retsusikkerhed og modvirke målet om at forbedre gennemsigtigheden for forbrugerne.